پکتیکا:پولیس افسر خپلې ښځې د وژلو نه پس ځان وژنه کړې
ظاهراً داسې ښکاري، چې پېښه د کورني تاوتريخوالي په نتيجه کې رامنځته شوې.
د عيني شاهدانو په وينا مېرمن ګلابو چادري اغوستې وه او داسې ښکارېده، چې د ښار ملي پوليسو ته يې د کوم څه په اړه د شکايت رسولو هڅه کوله، خو خاوند يې پرې د کلاشنکوف خوله ورخلاصه کړه. عيني شاهدان زياتوي، نورو پوليسو هڅه کوله چې د خپلې مېرمنې دغه قاتل ګلام خان ونيسي، مګر پوليسو ته يې د وېشتلو ګواښ وکړ، چې بالاخره يې د ټوپک شپېلۍ خپل سر ته ونيوه او ځان يې وواژه. پداسې حال کې چې د ښرنې سلګونو ښاريانو يې ننداره کوله، پوليسو د مېرمن ګلابو او د هغې د خاوند جنازې پورته او روغتون ته يې انتقال کړې. پوليس وايي، چې ګلابو په روغتون کې ساه ورکړه. د ښرنې ښار يو تن اوسېدونکی وايي د پکتيکا د پوليسو يوه افسر محمدقاسم زرمتي د پېښې په ځای کې خبريالانو ته وويل، چې پوليسو پلټنې پيل کړې او د پېښې د رامنځته کېدو اصلي انګيزه به وروسته څرګنده شي. خو زرمتي وويل، ځينې لومړني معلومات ښيي، چې د پوليسو افسر ګلام خان څه موده مخکې له ګلابو سره واده کړی و او ظاهراً داسې ښکاري، چې پېښه د کورني تاوتريخوالي په نتيجه کې رامنځته شوې. په داسې حال کې چې د بشر حقونو سازمان په افغانستان، په ځانګړي ډول په جنوب ختيځه حوزه کې له ښځو سره کال تربل د تاوتريخوالي د ډېرېدو خبر ورکړی، د پکتيکا نننۍ پېښه په خپل ذات کې له ښځو سره د زور زياتي کم سارې پېښه بلل کېږي. د ديني عالمانو په وينا له ښځو سره زور زياتی په خپله له اسلامي احکامو سرغړونه بلل کېږي. په افغاني ټولنه کې د ښځو بېسوادي، د خپلو حقونو نه پېژندل او دغه راز په دې برخه کې د نارينه وو کم عامه پوهاوی او ځينې نور له ښځو سره د زور زياتي عمده لاملونه او مسائل ګڼل کېږي. ابراهيم رحيمي د خوست د شيخ زايد پوهنتون د ژورناليزم پوهنځی لوستی او د ژورناليزم په ډګر کې يوولس کاله تجربه لري. هغه د ۲۰۱۱ ميلادي کال راهيسې په جنوب ختيځ کې د امريکا غږ خبريال دی. دمخه يې د افغانستان دننه په يو شمېر رسنيو کې کار کړی دی.